รัฐบาลไทย-ข่าวทำเนียบรัฐบาล-รอง นรม. สมคิดฯ เป็นประธานการประชุมคณะกรรมการนโยบายและมาตรการช่วยเหลือเกษตรกร (คชก.) ครั้งที่ 1/2561
วันพฤหัสบดีที่ 7 มิถุนายน 2561
รอง นรม. สมคิดฯ เป็นประธานการประชุมคณะกรรมการนโยบายและมาตรการช่วยเหลือเกษตรกร (คชก.) ครั้งที่ 1/2561
รอง นรม. สมคิดฯ เป็นประธานการประชุมคณะกรรมการนโยบายและมาตรการช่วยเหลือเกษตรกร โดยมีมติเห็นชอบในหลักการของกรอบแนวทางการช่วยเหลือเกษตรกรอย่างยั่งยืน
วันนี้ (7 มิถุนายน 2561) เวลา 13.30 น. ณ ห้องประชุม 301 ตึกบัญชาการ 1 ทําเนียบรัฐบาล นายสมคิด จาตุศรีพิทักษ์ รองนายกรัฐมนตรี เป็นประธานการประชุมคณะกรรมการนโยบายและมาตรการช่วยเหลือเกษตรกร (คชก.) ครั้งที่ 1/2561 สรุปสาระสําคัญ ดังนี้
ที่ประชุมได้พิจารณาและมีมติเห็นชอบในหลักการของกรอบแนวทางการช่วยเหลือเกษตรกร ตามระเบียบสํานักนายกรัฐมนตรีว่าด้วยกองทุนรวมเพื่อช่วยเหลือเกษตรกร พ.ศ. 2534 และที่แก้ไขเพิ่มเติมขั้นตอนการขอใช้เงินกองทุนรวมเพื่อช่วยเหลือเกษตรกร ดังนี้ 1) ส่วนราชการหน่วยงานที่จะขอรับสนับสนุนเงิน ต้องจัดทําโครงการแผนงานเสนอคณะกรรมการบริหารกองทุนฯ อย่างน้อย 90 วัน ก่อนเริ่มต้นปีบัญชี 2) ผู้จัดการกองทุนรวมฯ จัดทําแผนการดําเนินงานประจําปีเสนอคณะกรรมการบริหารกองทุนฯ อนุมัติอย่างน้อย 60 วัน ก่อนเริ่มต้นปีบัญชี และส่งให้กระทรวงการคลังอย่างน้อย 30 วัน ก่อนวันเริ่มต้นปีบัญชีก่อนการใช้เงิน 3) เมื่อคณะกรรมการ คชก. อนุมัติแผนการดําเนินงานประจําปี ให้ส่วนราชการที่รับผิดชอบโครงการ/แผนงาน จัดทํารายละเอียดเสนอคณะกรรมการบริหารกองทุนฯ (คบท.) เพื่อขอรับจัดสรรเงินดําเนินการตามแผนที่ได้รับอนุมัติ และ 4) ส่วนราชการ หน่วยงาน ผู้รับผิดชอบโครงการ/แผนงานที่ได้รับอนุมัติดําเนินการได้ทันที โดยให้ดําเนินการดังต่อไปนี้ 1. เปิดบัญชีธนาคาร เพื่อขอเบิกเงิน 2. เตรียมแผนการดําเนินการตามโครงการเพื่อให้สามารถช่วยเหลือเกษตรกรได้โดยเร็ว 3. จัดสรรและโอนเงินให้หน่วยงานระดับพื้นที่ ได้โดยเร็ว และ 4. กําหนดวิธีการคัดเลือกผู้เข้าร่วมโครงการ หลักเกณฑ์ วิธีการ รวมทั้งการจ่ายเงิน ก่อนการดําเนินการคัดเลือกและเบิกจ่ายเงิน ทั้งนี้ ในส่วนรายละเอียดอื่น ๆ ที่ทําให้การบริหารกองทุนฯ มีความคล่องตัวและถูกต้องตามระเบียบและกฎหมายที่เกี่ยวข้องที่ประชุมมอบหมายให้ฝ่ายเลขานุการฯ โดยกรมการค้าภายในประสานกรมบัญชีกลางและกระทรวงการคลังโดยเร็วต่อไป
นอกจากนี้ ที่ประชุมได้พิจารณาและมีมติเห็นชอบในหลักการ กรอบการขอใช้เงินกองทุนรวมเพื่อช่วยเหลือเกษตรกร ประจําปีงบประมาณ พ.ศ.2561 ดังนี้ 1. ค่าใช้จ่ายในการช่วยเหลือเกษตรกรที่มีปัญหาเร่งด่วน และเป็นโครงการที่ไม่ปรากฎในแผนการดําเนินงานประจําปีงบประมาณ 2561 และ 2. ค่าใช้จ่ายช่วยเหลือเกษตรกรที่ผลิตสินค้าเกษตร ตามกรอบนโยบายและมาตรการช่วยเหลือเกษตรกร โดยมีกลุ่มสินค้าที่ สนับสนุนเงินทุนเพื่อเสริมสภาพคล่องผู้ประกอบการ ดังนี้ ผลไม้ เพื่อใช้ในการเชื่อมโยงและกระจายผลไม้ โดยการสนับสนุนเงินทุนหมุนเวียน เพื่อเป็นทุนในการรับซื้อผลไม้ และค่าใช้จ่ายในการจัดการ รวมถึงการรวบรวมและคัดคุณภาพผลไม้ สุกร เพื่อใช้ลดต้นทุนการผลิตสุกรให้เกษตรกรผู้เลี้ยงรายกลางและรายย่อย โดยชดเชยดอกเบี้ยเงินกู้ ไข่ไก่ เพื่อลดปริมาณการผลิตไข่ไก่ลงวันละ 1 ล้านฟอง โดยสนับสนุนเงินเพื่อซื้อไข่เชื้อเพื่อลดปริมาณการฟักไข่เชื้อจากฟาร์มพ่อแม่พันธุ์เป็นไก่สาวในช่วงหน้าร้อน ข้าว เพื่อส่งเสริมการเก็บรักษาข้าวเปลือกของเกษตกร โดยชดเชยดอกเบี้ยเงินกู้ให้เกษตรกรในการสร้างยุ้งฉาง ไซโลเก็บข้าวเปลือก และ กุ้ง เพื่อพัฒนาขีดความสามารถด้านการผลิตและการตลาดกุ้งทะเลเพื่อการบริโภคภายในประเทศ โดยสนับสนุนลูกพันธุ์กุ้งคุณภาพ ชดเชยดอกเบี้ยเงินกู้เพื่อจัดหาอาหารและปัจจัยการเลี้ยงกุ้งทะเล และชดเชยดอกเบี้ยเงินกู้เพื่อการระบายจําหน่ายกุ้งให้แก่ผู้บริโภคภายในประเทศต่อไป
ทั้งนี้ ที่ประชุมมอบหมายให้ฝ่ายเลขานุการฯ ไปหารือในรายละเอียดอีกครั้งกับกระทรวงการคลัง ก่อนนําไปขับเคลื่อนตามนโยบายการพัฒนาประเทศของรัฐบาล เพื่อเพิ่มศักยภาพและขีดความสามารถของเกษตรกรโดยรวมให้มีคุณภาพชีวิตที่ดีขึ้นต่อไป
...................................................................................
กลุ่มประชาสัมพันธ์และเผยแพร่ สํานักโฆษก